PATVIRTINTA

Druskininkų savivaldybės administracijos

direktoriaus 2024 m. rugpjūčio  7 d.

įsakymu Nr. V35-570

**OPERATORIŲ PARINKIMO VIEŠOSIOMS ELEKTROMOBILIŲ ĮKROVIMO PRIEIGOMS ĮRENGTI IR EKSPLOATUOTI DRUSKININKŲ SAVIVALDYBĖS TERITORIJOJE KONKURSO SĄLYGOS**

**I SKYRIUS**

**BENDROSIOS NUOSTATOS**

1. Druskininkų savivaldybės administracija (toliau – Konkurso organizatorė) viešo konkurso būdu numato parinkti operatorius ir jiems suteikti teisę įrengti viešųjų elektromobilių įkrovimo prieigas Druskininkų savivaldybės teritorijoje ir jas eksploatuoti, t. y. teikti viešąsias elektromobilių įkrovimo paslaugas.
2. Konkursas vykdomas vadovaujantis Europos Parlamento ir Tarybos 2023 m. rugsėjo 13 d. reglamentu (ES) 2023/1804 dėl alternatyviųjų degalų infrastruktūros diegimo, kuriuo panaikinama Direktyva 2014/94/ES, Lietuvos Respublikos alternatyviųjų degalų įstatymo 12 straipsnio 3 punktu, 23 straipsnio 3 dalimi, Lietuvos Respublikos civilinio kodekso 6.947 straipsnio 1 dalimi ir Druskininkų savivaldybės viešųjų ir pusiau viešųjų elektromobilių įkrovimo prieigų įrengimo iki 2030 metų planu, patvirtintu Druskininkų savivaldybės tarybos 2016 m. liepos 1 d. sprendimu Nr. T1-139 „Dėl Druskininkų savivaldybės viešųjų ir pusiau viešųjų elektromobilių įkrovimo prieigų įrengimo iki 2030 metų plano patvirtinimo“ (toliau – Tarybos sprendimas).
3. Konkursą organizuoja ir vykdo Operatorių parinkimo viešosioms elektromobilių įkrovimo prieigoms įrengti ir eksploatuoti Druskininkų savivaldybės teritorijoje konkursų komisija (toliau – Komisija), sudaryta 2024 m. liepos 2 d. Druskininkų savivaldybės administracijos direktoriaus įsakymu Nr. V35-468 „Dėl operatorių parinkimo viešosioms elektromobilių įkrovimo prieigoms įrengti ir eksploatuoti Druskininkų savivaldybės teritorijoje konkursų komisijos sudarymo ir nuostatų tvirtinimo“.
4. Viešųjų elektromobilių įkrovimo prieigų įrengimo ir eksploatavimo Druskininkų savivaldybės teritorijoje konkurso sąlygos (toliau – Sąlygos) nustato viešųjų elektromobilių įkrovimo prieigų įrengimo ir eksploatavimo konkurso (toliau – Konkursas) organizavimo ir vykdymo tvarką bei sąlygas.
5. Konkursas vykdomas laikantis lygiateisiškumo, nediskriminavimo, skaidrumo, abipusio pripažinimo, proporcingumo principų ir konfidencialumo bei nešališkumo reikalavimų.
6. Konkursas yra atviras.
7. Konkurso sąlygose ir kituose su Konkursu susijusiuose dokumentuose vartojamos sąvokos ir terminai kaip jie vartojami Europos Parlamento ir Tarybos 2023 m. rugsėjo 13 d. reglamentu (ES) 2023/1804 dėl alternatyviųjų degalų infrastruktūros diegimo, kuriuo panaikinama Direktyva 2014/94/ES (toliau – Reglamentas), ir Lietuvos Respublikos alternatyviųjų degalų įstatyme.
8. Konkurso organizatorės atstovo, įgalioto palaikyti tiesioginį ryšį su konkurso dalyviais, kontaktai: Druskininkų savivaldybės administracijos Turto ir žemės valdymo skyriaus vedėjas Algirdas Kazanavičius, tel. (+370) 313 59 158, mob. (+370) 646 38 302, el. p. algirdas.kazanavicius@druskininkai.lt.
9. Bet kuriuo metu iki sutarties sudarymo Konkurso organizatorė turi teisę savo iniciatyva nutraukti pradėtas Konkurso procedūras, jeigu atsirado aplinkybių, kurių nebuvo galima numatyti, ir privalo tai padaryti, jeigu buvo pažeisti lygiateisiškumo, nediskriminavimo, abipusio pripažinimo, proporcingumo, skaidrumo principai ir atitinkamos padėties negalima ištaisyti nenutraukus Konkurso.

**II SKYRIUS**

**KONKURSO OBJEKTAS**

1. Konkurso tikslas – Konkurso būdu atrinkti operatorius, kurie viešųjų elektromobilių įkrovimo ir eksploatavimo prieigų vietose suprojektuotų bei įrengtų viešąsias elektromobilių (elektrinių transporto priemonių ir laidu įkraunamų hibridinių transporto priemonių) įkrovimo prieigas ir visą tinkamam ir saugiam jų naudojimui reikalingą infrastruktūrą bei teiktų viešąsias elektromobilių įkrovimo paslaugas. Įkrovimo prieigų vietoms ir paslaugų teikimui keliami reikalavimai pateikiami šių sąlygų 1 priede – „Techninė specifikacija“ (toliau – Techninė specifikacija).
2. Konkursas skaidomas į dvi dalis:
	1. **I dalis.** Viešųjų elektromobilių įkrovimo prieigų įrengimo ir eksploatavimo vietų grupės (toliau – **Grupė1**) sąrašas, schema su vietų išdėstymu ir pasiūlymo forma pateikiama šių sąlygų 2 priede. Grupėje1 tiekėjas įrengia 52 prieigas, iš kurių (pasirinktinai iš viso sąrašo) turi įrengti ne mažiau kaip dvi didelės galios prieigas – vieną jų didesnės negu 49 kW atiduodamosios galios, kitą – didesnės negu 149 kW atiduodamosios galios;
	2. **II dalis.** Viešųjų elektromobilių įkrovimo prieigų įrengimo ir eksploatavimo vietų grupės (toliau – **Grupė2**) sąrašas, schema su vietų išdėstymu ir pasiūlymo forma pateikiama šių sąlygų 3 priede. Grupėje2 tiekėjas įrengia 50 prieigų, iš kurių (pasirinktinai iš viso sąrašo) turi įrengti ne mažiau kaip dvi didelės galios prieigas – vieną jų didesnės negu 49 kW atiduodamosios galios, kitą – didesnės negu 149 kW atiduodamosios galios.
3. Vienas tiekėjas gali teikti pasiūlymą dalyvauti tik vienoje konkurso dalyje – teikiant pasiūlymą tik vienai pasirinktai Grupei. Tiekėjui (vienam individualiai ar kaip ūkio subjektų grupės nariui, veikiančiam jungtinės veiklos sutarties pagrindu) pateikus pasiūlymą ar pasiūlymus dėl dalyvavimo abiejose Konkurso dalyse – šie pasiūlymai nevertinami ir toks (-ie) tiekėjas (-ai) šalinamas (-i) iš Konkurso.
4. Paslaugų teikimo terminas - 10 (dešimt) metų nuo viešųjų elektromobilių įkrovimo prieigų įrengimo ir eksploatavimo Druskininkų savivaldybės teritorijoje sutarties (toliau – Sutartis) pasirašymo dienos. Operatoriui tinkamai vykdant visas Sutartyje numatytas sąlygas, pateikus rašytinį prašymą ir gavus Savivaldybės administracijos sutikimą, paslaugų teikimo terminas gali būti pratęstas 5 (penkeriems) metams.

**III SKYRIUS**

**KONKURSO ORGANIZAVIMAS**

1. Konkurso dalyviai, susipažinę su sąlygomis bei technine specifikacija ir pageidaujantys dalyvauti Konkurse, skelbime bei sąlygose nustatyta tvarka ir terminais pateikia reikalingus dokumentus užklijuotame voke (ant kurio neturi būti jokių žymių, t. y. be juridinio asmens pavadinimo, prekinio ženklo, logotipo, vandens ženklo ir pan., leidžiančių nustatyti dalyvį), ant tokio voko nurodoma „Konkursui“ ir pasirinktos konkurso dalies numeris („I dalis“ arba „II dalis“). Vokas, ant kurio bus nurodytas konkurso dalyvio pavadinimas, prekės ženklas ar kitas žymėjimas (ženklas), leidžiantis identifikuoti ar numanyti konkurso dalyvį, nepriimamas. Konkurso dalyviai pasiūlymo vokus pateikia Druskininkų savivaldybės administracijoje, Vilniaus al. 18, Druskininkai, Turto ir žemės valdymo skyriuje, tiesiogiai, per kurjerį ar įgaliotą asmenį. Vokai įteikiami Komisijos pirmininkui Algirdui Kazanavičiui arba Komisijos sekretorei Skirmantei Česnauskienei.

**IV SKYRIUS**

**KONKURSO DALYVIŲ PASIŪLYMŲ IR KITŲ DOKUMENTŲ PATEIKIMAS BEI TVARKYMAS**

1. Konkursinį pasiūlymą (užklijuotame voke turi būti pateikti) turi sudaryti šie dokumentai:
	1. užpildyta šių konkurso sąlygų 2 priede pateikta pasiūlymo forma ir Grupės1 vietų sąrašo lentelė, kai teikiamas pasiūlymas pagal konkurso I dalį, arba užpildyta šių konkurso sąlygų 3 priede pateikta pasiūlymo forma ir Grupės2 vietų sąrašo lentelė, kai teikiamas pasiūlymas pagal konkurso II dalį. Pasiūlymo forma turi būti pasirašyta juridinio asmens vadovo arba įgalioto asmens. Pasiūlyme nurodoma:
		1. juridinio asmens adresas (registracijos ir korespondencijos, kai jie nesutampa), vadovo ir kontaktinio (ar įgalioto) asmens vardas, pavardė, telefono numeriai, elektroninio pašto adresai;
		2. konkretūs dalyvio siūlomi rodikliai;
	2. jei Konkurso procedūrose dalyvauja ūkio subjektų grupė, ji pateikia jungtinės veiklos sutartį arba tinkamai patvirtintą jos kopiją. Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant su Konkurso organizatore sudaromą Sutartį;
	3. įgaliojimo ar kito dokumento (pvz., pareigybės aprašymo), suteikiančio teisę pasirašyti tiekėjo pasiūlymą, kopija (taikoma, kai pasiūlymą pasirašo ne įmonės vadovas, o įgaliotas asmuo);
	4. ne senesnis kaip 60 dienų išrašas iš valstybės įmonės Registrų centro Juridinių asmenų registro (santrauka);
	5. viešųjų elektromobilių įkrovimo stotelių prieigų techninių parametrų dokumentai, atitinkantys techninėje specifikacijoje numatytus reikalavimus;
	6. mokėjimo pavedimo, patvirtinančio 3 000,00 Eur (trijų tūkstančių eurų, 00 ct) užstato (depozito) pervedimą į Druskininkų savivaldybės administracijos, kodas 188776264, sąskaitą Nr. LT44 7300 0100 0222 5123, esančią AB „Swedbank“, kodas 73000 (mokėjimo paskirtyje nurodant „Pasiūlymo užtikrinimas“) kopija, arba Lietuvoje įregistruoto ir veikiančio banko ar užsienio banko filialo išduota 3 000,00 Eur (trijų tūkstančių eurų, 00 ct) dydžio pirmo pareikalavimo pasiūlymo užtikrinimo garantija (originalas arba elektroninio dokumento nuorašas);
		1. banko garantijai keliami šie reikalavimai:
			1. garantija turi galioti ne trumpiau nei 3 mėnesius nuo pasiūlymų pateikimo termino pabaigos;
			2. garantiją suteikęs bankas privalo per 5 darbo dienas sumokėti Savivaldybės administracijai jos pareikalautą, tačiau ne didesnę nei garantijoje nurodytą pinigų sumą, gavęs Savivaldybės administracijos pirmą rašytinį reikalavimą mokėti, nereikalaudamas, kad Savivaldybės administracija savo reikalavimą pagrįstų, su sąlyga, kad Savivaldybės administracija nurodys, jog reikalaujama suma priklauso jai dėl bent vienos iš 15.6.3 papunktyje nurodytų sąlygų, įvardindama šią sąlygą;
		2. Savivaldybės administracija grąžina pasiūlymo galiojimo užtikrinimą esant bent vienai iš šių sąlygų:
			1. pasibaigia pasiūlymų užtikrinimo galiojimo laikas;
			2. įsigalioja sutartis;
			3. nutraukiamos konkurso procedūros;
		3. savivaldybės administracija teikia reikalavimą mokėti pagal pasiūlymo galiojimo garantiją arba / pasinaudoja pervestu užstatu esant bent vienai šių sąlygų:
			1. konkurso dalyvis atsisako savo pasiūlymo arba jo dalies (pasiūlyme nurodyto objekto, jo kiekio (apimties), siūlomų įrengimo ir eksploatavimo pradžios terminų, kitų pasiūlyme nurodytų sąlygų), nors pasiūlymo galiojimo terminas dar nebus pasibaigęs;
			2. laimėjęs teisę nurodytoje elektromobilių įkrovimo prieigų įrengimo ir eksploatavimo vietų grupėje įrengti ir eksploatuoti elektromobilių įkrovimo prieigas, konkurso dalyvis atsisako sudaryti elektromobilių įkrovimo prieigų įrengimo ir eksploatavimo sutartį. Jei iki Savivaldybės administracijos nurodyto laiko nepasirašo elektromobilių įkrovimo prieigų įrengimo ir eksploatavimo sutarties, laikoma, kad konkurso dalyvis atsisakė sudaryti elektromobilių įkrovimo prieigų įrengimo ir eksploatavimo sutartį;
			3. konkurso dalyvis, kurio pasiūlymas buvo atrinktas įrengti ir eksploatuoti elektromobilių įkrovimo prieigas pasirinktoje viešųjų elektromobilių įkrovimo prieigų įrengimo ir eksploatavimo vietų grupėje, per 10 darbo dienų nuo nurodytoje elektromobilių įkrovimo prieigų įrengimo ir eksploatavimo vietų grupėje įrengimo ir eksploatavimo elektromobilių įkrovimo prieigų sutarties pasirašymo dienos neperveda sutarties sąlygų įvykdymo užtikrinimo – užstato arba nepateikia sutarties sąlygų įvykdymą užtikrinančio dokumento – sutarties įvykdymo banko garantijos;
2. Voką priimantis asmuo ant pateikto voko užrašo konkurso dalyvio registravimo numerį ir tikslų dokumentų priėmimo laiką (minučių tikslumu).
3. Pasiūlymai turi būti pateikti iki **2024 m. rugpjūčio 30 d. 14.00 val**.
4. Konkurso organizavimo ir vykdymo metu gauta informacija yra konfidenciali. Komisija iki posėdžio pradžios neturi teisės supažindinti kitų asmenų su duomenimis apie Konkurso dalyvių pateiktus pasiūlymus ir pridedamus dokumentus, gautų vokų skaičių ir kt.
5. Pateikdamas pasiūlymą dalyvis sutinka su šiomis Konkurso sąlygomis ir patvirtina, kad jo pasiūlyme pateikta informacija yra teisinga ir apima viską, ko reikia sutartį įvykdyti tinkamai.
6. Pasiūlymas turi galioti ne trumpiau nei 120 dienų nuo pasiūlymų pateikimo termino pabaigos.
7. Kol nesibaigė pasiūlymo galiojimo laikas, Konkurso organizatorė turi teisę prašyti, kad tiekėjai pratęstų jų galiojimą iki konkrečiai nurodyto laiko.
8. Konkurso organizatorė turi teisę pratęsti pasiūlymų pateikimo terminą. Apie naują pasiūlymų pateikimo terminą Komisija paskelbia Druskininkų savivaldybės interneto svetainėje [www.druskininkusavivaldybe.lt](http://www.druskininkusavivaldybe.lt).

**V SKYRIUS**

**KONKURSO SĄLYGŲ PAAIŠKINIMAS IR PATIKSLINIMAS**

1. Konkurso sąlygos gali būti paaiškinamos, patikslinamos dalyvių iniciatyva, jiems raštu kreipiantis į Konkurso organizatorę. Prašymai paaiškinti Konkurso sąlygas gali būti pateikiami Konkurso organizatorei elektroniniu paštu (info@druskininkai.lt) ne vėliau kaip likus 4 darbo dienoms iki pasiūlymų pateikimo termino pabaigos. Dalyviai turi būti aktyvūs ir pateikti klausimus ar paprašyti paaiškinti konkurso sąlygas iš karto jas išanalizavę, atsižvelgdami į tai, kad, pasibaigus pasiūlymų pateikimo terminui, pasiūlymo turinio keisti nebus galima.
2. Nesibaigus pasiūlymų pateikimo terminui Konkurso organizatorė turi teisę savo iniciatyva paaiškinti, patikslinti Konkurso sąlygas.
3. Atsakydama į kiekvieną dalyvio pateiktą prašymą paaiškinti Konkurso sąlygas, jeigu jis buvo pateiktas nepasibaigus šių Konkurso sąlygų nurodytam terminui, arba aiškindama, tikslindama Konkurso sąlygas savo iniciatyva, Konkurso organizatorė turi paaiškinimus, patikslinimus paskelbti Druskininkų savivaldybės interneto svetainėje [www.druskininkusavivaldybe.lt](http://www.druskininkusavivaldybe.lt).
4. Konkurso organizatorė paaiškindama ar patikslindama Konkurso dokumentus, privalo užtikrinti dalyvių anonimiškumą, t. y. privalo užtikrinti, kad dalyviai nesužinotų kitų dalyvių, dalyvaujančių Konkurso procedūrose, pavadinimų ir kitų rekvizitų.
5. Konkurso organizatorė nerengs susitikimo su dalyviais dėl Konkurso dokumentų paaiškinimo.
6. Bet kokia informacija, Konkurso sąlygų paaiškinimai, pranešimai ar kitas Konkurso organizacijos ir tiekėjo susirašinėjimas yra vykdomas su Konkurso organizatorės atstovu, įgaliotu palaikyti tiesioginį ryšį su tiekėjais (kontaktai: Druskininkų savivaldybės administracijos Turto ir žemės valdymo skyriaus vedėjas Algirdas Kazanavičius, tel. (+370) 313 59 158, mob. (+370) 646 38 302, el. p. algirdas.kazanavicius@druskininkai.lt.
7. Tuo atveju, kai tikslinama paskelbta informacija, Konkurso organizatorė atitinkamai patikslina informaciją apie Konkursą ir prireikus pratęsia pasiūlymų pateikimo terminą protingumo kriterijų atitinkančiam terminui, per kurį dalyviai, rengdami pasiūlymus, galėtų atsižvelgti į patikslinimus.

**VI SKYRIUS**

**SUSIPAŽINIMO SU PASIŪLYMAIS PROCEDŪRA**

1. Vokai su tiekėjų pasiūlymais bus atplėšiami Komisijos posėdyje, kuris vyks pasibaigus pasiūlymų pateikimo terminui – 2024 m. rugpjūčio 30 d. 14.15 val. Šiame Komisijos posėdyje suregistruojami pasiūlymų dokumentai. Šio posėdžio metu pasiūlymai nėra vertinami.
2. Posėdyje dalyvaujantiems asmenims pasiūlymai susipažinimui nėra pateikiami, informacija apie pasiūlymus pateikusius dalyvius taip pat neteikiama.
3. Pateiktų pasiūlymų svarstyme ir vertinime konkurso dalyviai nedalyvauja ir nekviečiami dalyvauti.

**VII SKYRIUS**

**PASIŪLYMŲ VERTINIMO KRITERIJAI IR SĄLYGOS**

1. Pasiūlymai vertinami pagal dalyvių siūlomas rodiklių reikšmes jas lyginant su kitų dalyvių pasiūlytais rodikliais, bei, esant vienodam balų skaičiui – pagal pasiūlymų pateikimo laiką. Dalyviai turi siūlyti ne mažesnes nei pasiūlymo formoje nurodytos minimalios rodiklių reikšmės.
2. Komisija ne vėliau kaip per 10 darbo dienų nuo Komisijos posėdžio, kuriame atplėšiami konkursinių pasiūlymų vokai, įvertina dalyvių pateiktus pasiūlymus ir skiria balus.
3. Kiekvienoje Konkurso dalyje laimėtojais pripažįstami dalyviai, surinkę po didžiausią balų skaičių. Vienoje konkurso dalyje bent dviem dalyviams surinkus vienodą didžiausią balų skaičių, laimėtoju pripažįstamas tas dalyvis, kuris pasiūlymą pateikė anksčiausiai.

**VIII SKYRIUS**

**KONKURSINIŲ PASIŪLYMŲ TIKRINIMAS IR VERTINIMAS**

1. Pasibaigus pasiūlymų pateikimo terminui, Komisija atvirame Komisijos posėdyje (apie kurio datą ir laiką buvo pranešta konkurso skelbime) apžiūri pateiktus vokus, patikrina ar jie užklijuoti, nepažeisti, ar ant voko nėra duomenų leidžiančių identifikuoti jį pateikusį asmenį ir kt. ir juos atplėšusi peržiūri bei fiksuoja konkurso dalyvių pateiktus dokumentus. Surašomas Komisijos protokolas dėl konkursinių pasiūlymų vokų atplėšimo, kuriame nurodoma, kokių dalyvių pateikti vokai atplėšti posėdžio metu. Protokolą pasirašo Komisijos posėdžio pirmininkas ir visi posėdyje dalyvavę Komisijos nariai bei sekretorius.
2. Pasiūlymų vertinimas atliekamas kitame neviešame posėdyje. Pasiūlymų vertinimas atliekamas dviem etapais:
	1. Pirmojo etapo metu Komisija tikrina ar pateikti visi Konkurso sąlygose nurodyti dokumentai, ar pasiūlymai atitinka Konkurso dokumentuose nustatytus reikalavimus. Jeigu Komisija nustato, kad pateikti ne visi dokumentai ar kad Konkurso dalyvio pateiktas siūlymas neatitinka Konkurso dokumentuose nustatytų sąlygų – pasiūlymas atmetamas ir toliau nenagrinėjamas.
	2. Antrojo etapo metu Komisija sudaro pasiūlymų eilę skirdama dalyviams balus už pasiūlytus ne mažesnius kaip minimalius reikalavimus atitinkančius rodiklius pagal šiuos kriterijus:

|  |  |
| --- | --- |
| Vertinimo kriterijus | Lyginamasis svoris ekonominio naudingumo įvertinime |
| Pirmasis kriterijus (K1) – Siūlomas per 12 mėn. nuo sutarties pasirašymo dienos įrengti įkrovimo prieigų skaičius, vnt.; | Y1 = 30 |
| Antrasis kriterijus (K2) – Siūlomas įrengti didelės galios (atiduodamoji galia didesnė kaip 49 kW bet ne didesnė kaip 149 kW) įkrovimo prieigų skaičius, vnt. ir galia (kW); | Y2 = 25 |
| Trečiasis kriterijus (K3) – Siūlomas įrengti didelės galios (atiduodamoji galia didesnė kaip 149 kW) įkrovimo prieigų skaičius, vnt. ir galia (kW) | Y3 = 25 |
| Ketvirtasis kriterijus (K4) – Siūlomas mokėti mėnesinis elektromobilių įkrovimo prieigų operavimo mokestis[[1]](#footnote-1) | Y4 = 20 |

1. Vertinimo kriterijų balai (B) apskaičiuojami sudedant konkurso dalyvio pasiūlymo atskirų kriterijų (K) balus:

B = K1+K2+K3+K4, kur:

B – bendras balų skaičius;

K1 – dalyviui skiriami balai už siūlomą per 12 mėn. nuo sutarties pasirašymo dienos įrengti įkrovimo prieigų skaičių;

K2 – dalyviui skiriami balai už siūlomą įrengti didelės galios (atiduodamoji galia didesnė kaip 49 kW bet ne didesnė kaip 149 kW) įkrovimo prieigų skaičių;

K3 – dalyviui skiriami balai už siūlomą įrengti didelės galios (atiduodamoji galia didesnė kaip 149 kW) įkrovimo prieigų skaičių;

K4 – dalyviui skiriami balai už siūlomą mokėti mėnesinį elektromobilių įkrovimo prieigų operavimo mokestį.

* 1. Pirmo kriterijaus (K1) balai apskaičiuojami pagal formulę:

$K\_{1}=({K\_{p}}/{K\_{max}})Y\_{1}$, kur:

K1 – dalyviui skiriami balai už pirmąjį kriterijų;

Kp – dalyvio siūlomas pirmojo kriterijaus rodiklis;

Kmax – didžiausias pasiūlytas toje konkurso dalyje pirmojo kriterijaus rodiklis;

Y1 – K1 kriterijaus lyginamojo svorio koeficientas.

* 1. Antro kriterijaus (K2) balai apskaičiuojami pagal formulę:

$K\_{2}=({K\_{p}}/{K\_{max}})Y\_{2}$, kur:

K2 – dalyviui skiriami balai už antrąjį kriterijų;

Kp – dalyvio siūlomas antrojo kriterijaus rodiklis;

Kmax – didžiausias pasiūlytas toje konkurso dalyje antrojo kriterijaus rodiklis;

Y2 – K2 kriterijaus lyginamojo svorio koeficientas.

* 1. Trečio kriterijaus (K3) balai apskaičiuojami pagal formulę:

$K\_{3}=({K\_{p}}/{K\_{max}})Y\_{3}$, kur:

K3 – dalyviui skiriami balai už trečiąjį kriterijų;

Kp – dalyvio siūlomas trečiojo kriterijaus rodiklis;

Kmax – didžiausias pasiūlytas toje konkurso dalyje trečiojo kriterijaus rodiklis;

Y3 – K3 kriterijaus lyginamojo svorio koeficientas.

* 1. Ketvirtojo kriterijaus (K4) balai apskaičiuojami pagal formulę:

$K\_{4}=({K\_{p}}/{K\_{max}})Y\_{4}$, kur:

K4 – dalyviui skiriami balai už ketvirtąjį kriterijų;

Kp – dalyvio siūlomas ketvirtojo kriterijaus rodiklis;

Kmax – didžiausias pasiūlytas toje konkurso dalyje ketvirtojo kriterijaus rodiklis;

Y4 – K4 kriterijaus lyginamojo svorio koeficientas.

1. Konkurso vertinimo rezultatai ir laimėtojas įrašomas Komisijos posėdžio protokole.
2. Jeigu nė vienas dalyvis nepateikė pasiūlymo dalyvauti Konkurse arba buvo atmesti kaip netinkami visi pateikti Konkursiniai pasiūlymai, Konkursas laikomas neįvykusiu ir gali būti skelbiamas naujas Konkursas.

**IX SKYRIUS**

**SUTARTIES SUDARYMAS**

1. Patvirtinus Konkurso laimėtoją, Komisija per 3 darbo dienas po sprendimo priėmimo raštu informuoja Konkurso dalyvius apie Konkurso rezultatus, o Konkurso laimėtoją apie sutarties pasirašymo procedūrą, nurodydama, kad sutartis su Konkurso laimėtoju turi būti pasirašyta ne vėliau kaip per 10 darbo dienų nuo Komisijos sprendimo sudaryti sutartį dienos.
2. Jeigu per 2 mėnesius nuo sutarties pasirašymo dienos sutartis yra nutraukiama, Komisija turi teisę siūlyti pasirašyti šią sutartį kitam Konkurso dalyviui, kurio pasiūlymas pagal nustatytą pasiūlymų eilę yra pirmas po Konkurso laimėtojo. Pastarajam atsisakius sudaryti sutartį ar nepasirašius sutarties per nustatytą terminą, Komisija gali organizuoti naują Konkursą viešosioms elektromobilių įkrovimo prieigoms įrengti ir eksploatuoti.

**X SKYRIUS**

**GINČŲ NAGRINĖJIMO TVARKA**

1. Vykstant Konkurso procedūroms ir ne ilgiau kaip 3 darbo dienas po informacijos apie Konkurso laimėtoją arba Konkurso neįvykimą paskelbimo, visi suinteresuoti asmenys ir Konkurso dalyviai turi teisę teikti pretenzijas dėl Konkurso procedūrų ir (arba) rezultatų. Konkurso organizatorė turi išnagrinėti ir priimti motyvuotą sprendimą per 5 darbo dienas nuo pretenzijos gavimo dienos ir ne vėliau kaip kitą darbo dieną nuo motyvuoto sprendimo priėmimo el. paštu išsiųsti jo kopiją pretenziją pateikusiam asmeniui.
2. Suinteresuotas asmuo ar Konkurso dalyvis, nesutikęs su Konkurso organizatorės sprendimu dėl pretenzijos ir (arba) sprendimu, gali juos apskųsti Lietuvos Respublikos viešojo administravimo įstatymo nustatyta tvarka.

\_\_\_\_\_\_\_\_\_\_

1. Dalyvio siūlomas mokėti mėnesinis operavimo mokestis išreiškiamas viena suma už visas operuojamas įkrovimo prieigas. Dalyvis šio mokesčio gali ir nesiūlyti. Jei siūlo – jis negali būti mažesnis kaip 400,00 eur per mėn. [↑](#footnote-ref-1)